EMP Ühiskomitee otsus

nr 5/2002,

1. veebruar 2002,

millega muudetakse EMP lepingu XIII lisa (transport)

EMP ÜHISKOMITEE,

võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi "leping", eelkõige selle artiklit 98,

ning arvestades järgmist:

(1) Lepingu XIII lisa muudeti EMP Ühiskomitee 11. detsembri 2001. aasta otsusega nr 158/2001. [1]

(2) Lepingusse lisati EMP otsusega nr 7/94 [2] nõukogu 25. oktoobri 1993. aasta direktiiv 93/89/EMÜ, mis käsitleb liikmesriikides teatud maanteekaubaveosõidukite suhtes maksude ning teatud infrastruktuuri kasutamise eest lõivude ja tasude rakendamist. [3]

(3) Euroopa Kohus tühistas 5. juulil 1995. aastal nõukogu direktiivi 93/89/EMÜ.

(4) Euroopa Ühendustes säilitati nõukogu direktiivi 93/89/EMÜ mõju kuni nõukogu poolt uue direktiivi vastuvõtmiseni.

(5) Seetõttu võeti vastu Euroopa Parlamendi ja nõukogu 17. juuni 1999. aasta direktiiv 1999/62/EÜ raskete kaubaveokite maksustamise kohta teatavate infrastruktuuride kasutamise eest. [4]

(6) Direktiiv 1999/62/EÜ tuleb lepingusse lisada.

(7) Sellest lähtuvalt tuleb lepingust välja jätta nõukogu direktiiv 93/89/EMÜ.

(8) Norra võib, lähtuvalt oma teedevõrgu spetsiifilisusest, kehtestada sõidukite suhtes tee- ja kasutusmakse rohkemate teede kategooriate puhul, kui antud direktiivis sätestatud.

(9) Šveits juurutas alates 1. jaanuarist 2001 kõikidel teedel raskeveokite maksu (teemaksu), võttes arvesse 21. juunil 1999. aastal Euroopa Liiduga sõlmitud maismaatranspordi lepingut, mida kogutakse piiripunktides lähtuvalt läbitud kilomeetritest ja sõiduki karakteristikutest.

(10) Šveitsiga sõlmitud tolliliidu lepingu tõttu puuduvad Liechtensteinil oma Šveitsi piiril piiripunktid; et võimaldada ühise piiri avatust juurutas Liechtenstein samuti 1. jaanuaril 2001. aastal oma territooriumil kõigil teedel raskeveokite maksu (teemaksu), mis tuleneb Liechtensteini ja Šveitsi vahel sõlmitud kahepoolsel lepingust ja Liechtensteini õigusaktidest ning mis on samaväärne Šveitsi raskeveokimaksuga.

(11) Direktiiv 1999/62/EÜ lubab kehtestada maksusid (teemaksusid) kõrgeima kategooria teedele, juhul kui liikmesriigis puudub kiirteede sõiduteede võrk (artikkel 7 lõige 2 punkt a) ja seetõttu võib Liechtenstein, kus puudub kiirteede võrk, kehtestada oma kõrgeima kategooria teede suhtes maksusid (teemaksusid).

(12) Liechtensteini puhul pole aga võimalik määratleda kõrgeima kategooria teedel sõidetavaid kilomeetreid.

(13) Direktiiv 1999/62/EÜ nõuab, et maksud (teemaksud) põhineksid infrastruktuurikuludel (artikkel 7 lõige 9).

(14) Raskeveokite maksu tariifid on kehtestatud Šveitsi infrastruktuurikulude põhjal, mis erinevad Liechtensteini infrastruktuurikuludest.

(15) Seetõttu tuleb raskeveokite maksu kohandada, et see vastaks direktiivile 1999/62/EÜ ja seda saaks Liechtensteini suhtes rakendada.

(16) Lihtsuse huvides tuleb raskeveokimaksu kohaldada üldisel viisil ja seetõttu tuleks kasutusele võtta ühtne kilomeetrite arvu vähendamise kord, mida kasutatakse Liechtensteinis makstava teemaksu arvutamisel,

ON VASTU VÕTNUD JÄRGMISE OTSUSE:

Artikkel 1

Lepingu XIII lisa punkti 18a tekst asendatakse järgmiselt:

"399 L 0062: Euroopa Parlamendi ja nõukogu direktiiv 1999/62/EÜ raskete kaubaveokite maksustamise kohta teatavate infrastruktuuride kasutamise eest, 17. juuni 1999 (EÜT L 187, 20.7.1999, lk 42).

Käesolevas lepingus loetakse selle direktiivi sätteid järgmises kohanduses:

a) Artikli 3 lõikele 1 lisatakse:

"— Iceland: þungaskattur,

— Liechtenstein: Motorfahrzeugsteuer,

— Norway: Vektårsavgift."

b) Artikli 8 lõikes 1 viidatud olukorra puhul loetakse EFTA riike silmas pidades "komisjoni" asemel "EFTA järelevalveamet".

c) EFTA riike silmas pidades asendatakse artikkel 6 järgmisega:

"EFTA riigid rakendavad jätkuvalt oma kehtivaid sätteid, millele on viidatud artikli 3 lõikes 1, et vältida konkurentsimoonutusi, st et ükski direktiivi I lisas osutatud sõidukikategooria või — alakategooria määr ei ole väiksem kui lisas sätestatud miinimummäär.

Ilma et see piiraks nõukogu 7. detsembri 1992. aasta direktiivi 92/106/EMÜ artikli 6 [5] kohaldamist, ei tohi EFTA riigid lubada artiklis 3 osutatud maksudega seoses maksuvabastusi või vähendatud maksumäärasid, mis moonutaksid konkurentsi, st mille tagajärjel sissenõutav maks oleks väiksem kui eelmises lõikes osutatud miinimummäär."

d) Artikli 7 lõike 2 punkti a lõppu lisatakse järgmine lõik:

"Norra puhul võidakse kehtestada ka tee- ja kasutusmaksusid teatud kõrvalteede suhtes. Liechtensteini puhul võidakse kehtestada tee- ja kasutusmaksusid kõrgeima kategooria teede suhtes vastavalt lõike 9 teise ja kolmanda lõigu sätetele."

e) Artikli 7 lõike 2 punktile b lisatakse:

"EFTA riikide puhul peetakse ülalmainitud konsultatsioone EFTA järelevalveametiga."

f) Artikli 7 lõike 9 lõppu lisatakse:

"Alates 1. jaanuarist 2001 võib Liechtenstein kehtestada teemaksu (raskeveokimaksu) Šveitsiga samal tasemel sama sõidukikategooria suhtes ja sama süsteemi kohaselt nagu Šveitsis. Alates käesoleva otsuse jõustumisest põhineb makstava teemaksu arvutamisel arvestatavate kilomeetrite arv läbitud kilomeetrite koguarvul, millest on maha arvatud kolm kilomeetrit iga piiriületuse kohta Liechtensteini/Austria piiril Schaanwaldis/Tisises.

Kui Schaanwaldi/Tisise piiripunktis suureneb liiklus ebaproportsionaalselt võrreldes teiste piirkonna piiripunktidega ümbersõidust põhjustatud liikluse suurenemise tõttu, võib Liechtenstein pärast Ühiskomiteega konsulteerimist ja selle heakskiidu saamist vähendada kolme kilomeetri mahaarvamist Schaanwaldi/Tisise piiril.""

Artikkel 2

Direktiivi 1999/62/EÜ islandi- ja norrakeelne tekst, mis avaldatakse Euroopa Ühenduste Teataja EMP lisas, on autentne.

Artikkel 3

Käesolev otsus jõustub 2. veebruaril 2002 tingimusel, et kõik lepingu artikli 103 lõikes 1 ettenähtud teated on EMP Ühiskomiteele esitatud. [6]

Artikkel 4

Käesolev otsus avaldatakse Euroopa Ühenduste Teataja EMP osas ja EMP kaasandes.

Brüssel, 1. veebruar 2002

EMP Ühiskomitee nimel

eesistuja

P. Westerlund

[1] EÜT L 65, 7.3.2002, lk 36.

[2] EÜT L 160, 28.6.1994, lk 1.

[3] EÜT L 279, 12.11.1993, lk 32.

[4] EÜT L 187, 20.7.1999, lk 42.

[5] EÜT L 368, 17.12.1992, lk 38.

[6] Põhiseadusest tulenevad nõuded puuduvad.

--------------------------------------------------